Pekka Himasen valtioneuvoston kanslialle antamassa tutkimusehdotuksessa mainitaan Suomen Akatemian mukanaolo ennen kuin Akatemian hallitus oli päättänyt asiasta.

Filosofi Pekka Himanen kertoi Suomen Akatemian olevan mukana tutkimushankkeessaan ennen kuin Akatemian hallitus päätti asiasta, kertoo Long Play -julkaisu nettisivullaan (siirryt toiseen palveluun). Long Play oli tutkinut Ylen Suoran linjan tiistaina julkistamia tutkimusehdotuksia. Niiden joukossa oli Himasen Sofos Oy:n ehdotus.

Sofoksen tutkimusehdotus valtioneuvoston kanslialle on päivätty 18.11.2011. Long Playn mukaan Suomen Akatemian hallitus kuuli hankkeesta ensimmäisen kerran vasta kokouksessaan 7.2.2012. Samassa kokouksessa sen piti myös välittömästi päättää tutkimushankkeen rahoituksesta.

- Hallitus on valmistelemassa Tulevaisuusselontekoa liittyen Suomen kestävän kasvun malliin. Samasta tematiikasta on käynnistymässä professori Pekka Himasen vetämä kansainvälinen yhteisselvityshanke yhdessä Suomen Akatemian, Tekesin ja Sitran kanssa, hakemuksessa lukee.

Akatemia viittasi omassa tutkimusehdotuksessaan Himasen hankkeeseen: "Suomen Akatemia valmistautuu osallistumaan pääministerin ja Valtioneuvoston kanslian asettamaan kansainväliseen yhteisselvityshankkeeseen Suomen kasvun malli yhteistyössä Tekesin ja Sitran kanssa."

Valtioneuvoston kanslia ei ole virallisesti käsitellyt päätöstä, jolla filosofi Himasen yritykseltä Sofokselta tilattiin 700 000 euron tutkimushanke. Rahoituskuviosta on aiemmin kirjoittanut ainakin Talouselämä-lehti (siirryt toiseen palveluun). Himasen tutkimushanke nousi uudelleen esiin, kun Long Play kaiveli (siirryt toiseen palveluun) hankkeen ja Himasen taustoja syvemmälle.